## Nuria Martínez reclama al ministre Bolaños que atenga les necessitats “prioritàries, irrenunciables i inajornables” que té la Comunitat Valenciana en matèria de justícia

*** La consellera ha remés dos escrits al Ministeri sol·licitant una trobada amb el titular de la cartera de Justícia**

La consellera de Justícia i Administració Pública, Nuria Martínez, ha sol·licitat una reunió amb el ministre de Justícia, Félix Bolaños, amb l’objectiu de traslladar-li les necessitats “prioritàries, irrenunciables i inajornables” que es requerixen en matèria de justícia a la Comunitat Valenciana i que s’han agreujat per les conseqüències de les inundacions.

Esta és la segona ocasió en què la titular de Justícia de la Generalitat sol·licita una reunió amb el ministre per a exposar-li personalment la situació en què es troba l’Administració de justícia valenciana.

Des del seu nomenament, la consellera de Justícia i Administració Pública ha mantingut reunions amb diferents operadors jurídics i ha visitat diferents seus de jutjats i tribunals per a conéixer de primera mà les necessitats de l’Administració de justícia valenciana.

“Hi ha tres qüestions que em preocupen especialment, que se sumen a la sobrecàrrega de treball dels tribunals, que és evitar el col·lapse dels jutjats dels tres partits judicials afectats per la riuada, l’impacte de la nova Llei d’eficiència de la justícia en la Comunitat, i la situació que es deriva pel període d’interinitat de la presidència del TSJCV”, ha exposat la consellera Nuria Martínez.

“No és la primera vegada que manifeste la meua preocupació per l’escenari judicial que haurem d’afrontar després de la riuada. Hem d’anticipar-nos en la gestió de la DANA judicial que vindrà a conseqüència de les reclamacions que es presentaran en els jutjats de les seus judicials de Catarroja, Torrent i Requena i fins ara el Govern no ens ha oferit cap suport”, ha asseverat la titular de Justícia.

“La Comunitat Valenciana és una de les comunitats autònomes que patix una major càrrega de treball de tot l’Estat, superant els indicadors aprovats pel Consell General del Poder Judicial. I això es deu, principalment, al dèficit d’òrgans judicials, que ha agreujat la càrrega de treball que suporten els tribunals valencians, fins a límits insuportables”, ha recordat Nuria Martínez.

Fecha: 16/01/2025